送菜徐安叟
作者：李新
朝代：宋

paragraphs: 清非太常而有三百六十齋，貧似庾郎而無二十七種菜。
日食萬錢竟虚語，不糝藜羮時可再。
一杯瀲灧翻綠波，作客不妨窮鼎鼐。
大兒咀嚼等太牢，小兒飲啜甘沆瀣。
青青染腸形於色，阿騖渾無食魚態。
聞君亦有釡轑聲，大本須煩一車載。
何苦厲聲責妻孥，乘興可能來訪戴。